《次韵文蔚约梅上人来访》
元代·方回

惭非限客郑当时，猥荷高人不见遗。
顿悟可能参佛理，淡交谁是喜僧诗。
过从未许泥行数，属和多因险韵迟。
彼此缄滕各收拾，他年开卷两相知。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。